શિવ ઉપાસકોમાં મહાત્મા પુષ્પદંત વિરચિત શિવમહિમ્નસ્તોત્ર ખૂબ જ પ્રિય છે. તેના શબ્દેશબ્દમાં શિવ પ્રત્યેની અપાર ભક્તિ તથા કૃતજ્ઞતા મહાત્મા પુષ્પવંદન દ્વારા વર્ણવાઇ છે. પુષ્પદંત શિવમહિમ્નસ્તોત્રના રચિયતા તથા મહાન અને પરમ શિવભક્ત હતા. તે ઉપરાંત તેે પરમ જ્ઞાની પણ હતા. તેમનું તપ ખૂબ જ વિસ્તર્યું હતું. તેમનાં તપથી સ્વર્ગાદિક દેવતાઓ પણ ચિંતિત થઇ ગયા હતા. તેમનાં તપથી આકર્ષાયેલા શિવજીએ તેમના પ્રિય ભક્ત પુષ્પદંતના મૃત્યુ પશ્ચાત મહાત્મા પુષ્પદંતને પોતાની નજીક રાખી પ્રિય પાર્ષદ બનાવેલ છે. આવું સ્થાન તો પરમ પુણ્યશાળીને જ પ્રાપ્ત થાય. વળી, તેમનાં તપથી ખુશ થયેલા ભગવાન શિવે તેમના જીવતે જીવ તેમને અંતદ્યાન થવાની અમોઘ વિદ્યા પણ આપી હતી.મહાત્મા પુષ્પદંતને શિવ પૂજન અતિ પ્રિય હતું. તેઓ ગાંધર્વ હતા તેમનામાં આકાશ ગમનની પરમ શક્તિ હતી. એક વખત તેઓ કાશીનગર ઉપરથી આકાશ ગમન કરતા હતા. ત્યારે તેમણે પૃથ્વી ઉપર આવેલા કાશી નગરના કાશી રાજયમાં કાશી નરેશનો દિવ્ય પુષ્પોથી શોભતો બગીચો તેમણે જોયો. આ બગીચામાં અનેકવિધ પુષ્પો હતાં. પારિજાત, સોનપંચો, રક્તચંપો, અનેક પ્રકારના બીજા ચંપા, મધુમાલતી, બોગનવેલ, જૂઇ, રાતરાણી, દિન કા રાજા અનેક ધતૂરપત્રાદિ વેલ, સેવંતી, દગડફૂલ તથા બીજાં અનેક પુષ્પનાં ફૂલ છોડ જોયા.